text: Miljø-kaos i grænselandet
  20 november 2011 kl. 11.44
  Groteske forskelle i danske og tyske myndigheders opfattelse af, hvornår et vandløb er naturligt eller bare en afvandingskanal. Går ud over os, siger danske landmænd.
  
  Danske landmænd må leve med meget restriktive miljøkrav, fordi danske vandløb skal være "naturlige" - tyskerne derimod har kaldt de fleste af deres vandløb kunstige og slipper dermed for strenge krav.
  90 % af vandløbene på den danske side af grænsen er klassificeret som "naturlige", mens tyskerne har valgt at klassificere 90 % af vandløbene på deres side som "kunstige" eller "stærkt modificerede".
  Og det selvom EU-reglerne er de samme.
  Forskellene bliver sat i relief ved et vandløb øst for Tønder - vandløbet danner grænse mellem Danmark og Tyskland - på dansk side er vandløbet klassificeret som "naturligt", mens det opå tysk side er målsat som helt "stærkt modificeret".
  Hvis et vandløb klassificeres som "naturligt", skal myndighederne sikre god økologisk tilstand i vandløbet.
  Dansk landbrug mener, at danskerne "dukse-rolle" i EU vil betyde at store landbrugsarealer vil forsumpe.
  